Document ID: 31995D0467

KOMMISSIONENS BESLUTNING af 24. oktober 1995 om gennemførelse af artikel 20, stk. 2, i Rådets direktiv 89/106/EØF om byggevarer (Tekst af betydning for EØS) (95/467/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer (1), ændret ved direktiv 93/68/EØF (2), særlig artikel 13, og
ud fra følgende betragtninger:
Ifølge artikel 13, stk. 3, i direktiv 89/106/EØF kan der benyttes to forskellige procedurer i forbindelse med attestering af en byggevares overensstemmelse; ifølge artikel 13, stk. 4, skal valget mellem de i artikel 13, stk. 3, omhandlede procedurer fastlægges af Kommissionen for en given vare eller varetype efter høring af Det Stående Byggeudvalg;
valget mellem de to procedurer skal træffes efter de kriterier, der er anført i artikel 13, stk. 4;
i henhold til artikel 13, stk. 4, skal Kommissionen i alle tilfælde vælge »den billigste procedure, der er forenelig med sikkerhedshensyn«; det skal således for en given vare eller varetype afgøres, om en produktionskontrolordning i fabrikken på fabrikantens ansvar er nødvendig og tilstrækkelig til attestering af overensstemmelse, eller om der er grund til at antage, at et autoriseret certificeringsorgan bør inddrages for bestemte byggevarer af hensyn til opfyldelsen af kriterierne i artikel 13, stk. 4;
i henhold til artikel 13, stk. 4, skal den således fastlagte procedure anføres i mandaterne og i de tekniske specifikationer; den samme definition af varer eller varetyper som den, der anvendes i mandaterne og i de tekniske specifikationer, bør derfor benyttes;
de to procedurer, der er fastlagt i artikel 13, stk. 3, er nærmere beskrevet i bilag III til direktiv 89/106/EØF; det bør derfor for hver vare eller varetype gøres klart i forhold til bilag III, hvilke metoder der skal anvendes ved gennemførelsen af de to procedurer, idet visse ordninger ifølge bilag III skal anvendes fortrinsvis;
den procedure, der er anført i artikel 13, stk. 3, litra a), svarer til ordningerne i bilag III, punkt 2, nr. ii), variant 1, uden løbende overvågning, samt varianterne 2 og 3, mens proceduren i artikel 13, stk. 3, litra b), svarer til ordningerne i bilag III, punkt 2, nr. i) og nr. ii), variant 1, med løbende overvågning;
Det Stående Byggeudvalg er blevet hørt i overensstemmelse med artikel 13 og i henhold til bestemmelserne i artikel 20 og afgav positiv udtalelse den 27. september 1995 -
VEDTAGET FØLGENDE BESLUTNING:
Artikel 1
For byggevarer og byggevaretyper, der er anført i bilag 1, attesteres overensstemmelsen ved en procedure, hvorefter fabrikanten er eneansvarlig for en produktionskontrolordning i fabrikken, som sikrer, at varerne er i overensstemmelse med de relevante tekniske specifikationer.
Artikel 2
For de særlige byggevarer, der er anført i bilag 2, attesteres overensstemmelsen ved en procedure, hvorefter der som supplement til produktionskontrolordningen i fabrikken, som gennemføres af fabrikanten, inddrages et autoriseret certificeringsorgan i bedømmelsen og overvågningen af produktionskontrollen eller af selve varen.
Artikel 3
Det anføres i standardiseringsmandaterne, hvilken procedure der skal anvendes til attestering af overensstemmelse i henhold til bilag 3.
Artikel 4
Denne beslutning er rettet til medlemsstaterne.
Udfærdiget i Bruxelles, den 24. oktober 1995.

Labels: 3
7
1
0